Луда Яна
Луда Яна е река в Южна България протичаща през област Пазарджик (общини Панагюрище и Пазарджик), ляв приток на река Марица. Дължината ѝ е 74 km, която ѝ отрежда 43-то място сред реките на България.

Географска характеристика

Извор, течение, устие 
Река Луда Яна извира от 1423 m н.в. под името Елишка река в западното подножие на връх Бич (1449 m) в Същинска Средна гора. До град Панагюрище тече в югозападна посока в дълбока долина. Преди града завива на юг, вече под името Панагюрска Луда Яна и пресича Панагюрската котловина. След това продължава на юг, а от село Бъта на югоизток в дълбока проломна долина вече под името Луда Яна. При село Росен навлиза в Горнотракийската низина и тече в широко песъчливо корито. Влива се отляво в река Марица на 195 m н.в., северно от село Синитово.

Водосборен басейн, притоци 
Площта на водосборния басейн на реката е 685 km2, което представлява 1,3% от водосборния басейн на Марица, а границите на басейна ѝ са следните:
 на север, запад и югозапад – с водосборния басейн на река Тополница;
 на изток – с водосборните басейни на реките Пясъчник и Потока, леви притоци на Марица.

Основни притоци: → ляв приток, ← десен приток
 ← Рогачевска река
 → Брежки дол
 → Гърми дол
 ← Окошка река
 ← Мулейска река
 ← Магарешка река
 ← Банско дере
 → Свинарско дере
 → Бистринско дере
 ← Банска Луда Яна
 ← Газян дере
 ← Пчелински дол
 → Стрелчанска Луда Яна (най-голям приток)
 ← Къшладере

Хидроложки показатели 
Реката е с дъждовно-снежно подхранване, като максимумът е в периода март-юни, а минимумът – юли-октомври. Среден годишен отток при село Сбор – 3,60 m3/s.

Въпреки че коритото на реката в Горнотракийската низина навсякъде е коригирано с водозащитни диги невъднъж Луда Яна (както сочи и името ѝ) е излизала от дигите и е наводнявала околните райони. Последното голямо наводнение е през 2005 г.

Селища 
По течението на реката са разположени 6 населени места, в т.ч. 1 град и 5 села:
 Община Панагюрище – Панагюрище, Попинци;
 Община Пазарджик – Росен, Черногорово, Крали Марко, Пищигово;

Стопанско значение 
В Панагюрската котловина и Горнотракийската низина водите на реката се използват за напояване и промишлено водоснабдяване за част от предприятията в град Панагюрище.

По долината на Луда Яна от Панагюрище до Попинци преминава участък от 16,4 km от второкласен път № 37 от Държавната пътна мрежа Ябланица – Пазарджик – Доспат.

Етимология 
Според българския географ Павел Делирадев името на реката идва от лудото ѝ течение след проливни дъждове и от името на българска героиня от Османското иго, която се е казвала Яна. Втората версия е една древна легенда, в която се разказва за красива българска девойка, на име Яна, която искали да омъжат насила за богат турчин. Момичето отказало и за да се спаси се хвърлило от една скала право в реката. Турчинът казал, че това момиче явно е лудо. От съчетаването на думите „Лудо момиче“ и името ѝ Яна се е получило Луда Яна. Има и трета версия на българския езиковед академик Стефан Младенов, според която е възможно тракийската дума „Яна“ да означава река.

Вижте също 
 Списък на реките в България
 Списък на реките в България по водосборни басейни
 Списък на реките в България по дължина

Топографска карта

Източници 

 Мичев, Н и Ц. Михайлов, И. Вапцаров и Св. Кираджиев, Географски речник на България, София 1980 г., стр. 293.

Реки в България
Реки в област Пазарджик
Притоци на Марица